### **KULTURNA I JAVNA DJELATNOST ŠKOLSKE KNJIŽNICE**

**Nositelj aktivnosti: Ruža Jozić, stručna suradnica knjižničarka**

Kurikulum kulturne i javne djelatnosti školske knjižnice sastavni je dio Kurikuluma škole. Ovaj kurikulum obuhvaća značajne obljetnice, susrete, promocije, posjete ustanovama u kulturi, znanosti i umjetnosti, izložbe, školske projekte s učenicima, kulturne aktivnosti, istraživačke radove, praktične, likovne i kreativne radove s učenicima u području glazbe, filma i drugih medija, izrada školskih listova i godišnjaka.

### Međunarodni dan pismenosti

|  |  |
| --- | --- |
| **Aktivnost** | Izložba **Povijest čitanja** i obilježavanje **700. godine smrti** književnika **DANTEA ALIGHIERIJA** – 13. 9. 1321. |
| **Ciljevi aktivnosti** | Kako smo u hrvatskoj Godini čitanja 2021., školska će knjižničarka pripremiti za učenike izložbu Povijest čitanja, uz Međunarodni dan pismenosti, 8. rujna.Uz 700. obljetnicu smrti velikog književnika Dantea Alighierija sve aktivnosti dogovoriti i provesti u suradnji s profesorima hrvatskoga jezika i zaduženim učenicima koji čitaju književna djela iz europske i svjetske kulturne baštine i njihov utjecaj na vlastiti kulturni identitet. |
| **Namjena aktivnosti** | Pojačati interes učenika za čitanjem i knjigom, a predavanje s temom Povijest čitanja održat će školska knjižničaraka za učenike.Učenici će upoznati književni rad i utjecaj Dantea na razvoj književnih djela na izložbi posvećenoj Danteu, a i sami će učenici upoznati Dantea kroz natjecanje u znanju pute kviza u KAHOOTU. |
| **Nositelji aktivnosti** | Knjižničarka, profesori hrvatskoga i talijanskog jezika |
| **Način realizacije** | Uz Međunarodni dan pismenosti pripremiti i postaviti izložbu za učenike škole pod nazivom Povijest čitanja kroz stoljeća. Izložbu priprema školska knjižničarka, a aktivnosti oko obilježavanja 700. obljetnice smrti velikog književnika Dantea Alighierija dogovoriti i provesti u suradnji s profesoricama hrvatskoga i talijanskog jezika i zaduženim učenicima, ilustracijama Danteova portreta i drugim aktivnostima. Učenici likovne grupe počinju oslikavati inicijale po uzoru na rukopisne knjige (s natpisom GODINA ČITANJA 2021. i portretima književnika čije obljetnice ove godine obilježavamo).  |
| **Vrijeme realizacije** | Rujan - tijekom prvoga polugodišta u suradnji sa školskom knjižničarkom i profesoricom likovne umjetnosti. |
| **Način vrednovanja i postignuti rezultati** | Učenike koji rade na istraživanju, izradi plakata, letaka i prezentacija, nagraditi dobrom ocjenom za samostalne radove, javno ih pohvaliti i predstaviti njihove radove drugim učenicima škole i roditeljima.Napraviti fotodokumentaciju svih aktivnosti i radova za digitalnu publikaciju. |
| **Detaljan troškovnik** | Plakate i PPT izradit će učenici u suradnji s knjižničarkom i profesorima hrvatskoga i talijanskog jezika o trošku škole. |

### Mjesec hrvatske knjige

|  |  |
| --- | --- |
| **Aktivnost** | **Obilježavanje Mjeseca hrvatske knjige 2021. -** izložba **KNJIGE KOJE SU PROMIJENILE POVIJEST**  |
| **Ciljevi aktivnosti****Ishodi** | MJESEC hrvatske knjige manifestacija je kojom se od **15. listopada do 15. studenoga** nastoji poticati čitanje različitim programima na državnoj i lokalnoj razini. Mjesec hrvatske knjige ove će se godine održati u okviru Godine čitanja, s ciljem dodatne promocije knjige i čitanja. U fokus ovogodišnje manifestacije na razini Republike Hrvatske stavljaju se hrvatski autori odnosno hrvatska knjiga, a tema je **Hrvatski autori u Godini čitanja**, a moto **Ajmo hrvati se s knjigom!** |
| **Namjena aktivnosti** | Pojačati interes učenika za čitanje knjiga razne tematike i iz različitih stručno-popularnih područja. Namijenjeno učenicima svih razreda. |
| **Nositelji aktivnosti** | Knjižničarka i profesorice hrvatskoga jezika |
| **Način realizacije** | U Mjesecu hrvatske knjige 2021. bavit ćemo se još više knjigom, njenim značajem za razvoj ljudskog znanja. Počet ćemo velikom izložbom **KNJIGE KOJE SU MIJENJALE POVIJEST,** koju priprema školska knjižničarka. Uz ovu izložbu knjižničarka će održati predavanje svim razredima pod satom SRO-a. Održati sate čitanja sa zainteresiranim učenicima i nastavnicima prema slobodnom odabiru autora i naslova: Danas čitamo!Organizirati književni susret, predstavljanje autora i knjiga (**Julijana Matanović i akademik Pavao Pavličić,** u dogovoru s Mozaik knjigom). |
| **Vrijeme realizacije** | 15. – 30. listopada uz početak Mjeseca hrvatske knjige |
| **Način vrednovanja i postignuti rezultati** | Učenike koji su uključeni u neki oblik rada u Mjesecu hrvatske knjige nagraditi dobrom ocjenom za samostalne radove, javno ih pohvaliti i predstaviti njihove radove drugim učenicima škole.Napraviti fotodokumentaciju svih aktivnosti i radova za digitalnu publikaciju ISSUU u kojoj ćemo prikazati sve naše aktivnosti u Mjesecu hrvatske knjige. |
| **Detaljan troškovnik** | Plakate će knjižničarka oblikovati od materijala koji je pripremila i ispisala u A3 formatu, a plakate o vlastitom trošku škole. |

### **3. Znanstvenici koji su promijenili svijet**

|  |  |
| --- | --- |
| **Aktivnost** |  Izložba uz **Svjetski dan znanosti za mir i razvoj, 10. studeni** (UNESCO, 2001. g.): **Znanstvenici koji su promijenili svijet**   |
| **Ciljevi aktivnosti** | Upoznati zaslužne svjetske i hrvatske nobelovce u znanosti i STEM području, čiji su radovi i otkrića promijenili svijet. Odabrati dvadesetak poznatih svjetskih i hrvatskih znanstvenika koji su svojim otkrićima unaprijedili život i rad ljudi čitavoga svijeta. Pored Tesle, Preloga i Ružičke, obradit ćemo i istražiti svjetske znanstvenike, osobito u 19. i 20. stoljeću. Ukazati na važnost znanstveno-istraživačkoga rada u STEM području. |
| **Namjena aktivnosti** | S učenicima 3. razreda istražiti znamenite znanstvenike koji su svojim otkrićima promijenili svijet. Namijenjeno svim učenicima škole i svim područjima interesa. |
| **Nositelji aktivnosti** | Knjižničarka i profesori STEM područja  |
| **Način realizacije** | Učenici će u suradnji s knjižničarkom i profesorima istražiti zasluge i otkrića hrvatskih i svjetskih znanstvenika, osobito nobelovaca; oblikovati digitalne plakate i sve pokazati na izložbi u predvorju škole. Izradit ćemo i digitalnu publikaciju u ISSUU alatu.Prirediti u čitaonici izložbu popularno-znanstvene literature za učenike i predstavljanje odabranih naslova. Organizirati neko stručno-popularno predavanje za učenike u suradnji sa Školskom knjigom. |
| **Vrijeme realizacije** | studeni 2021. |
| **Način vrednovanja i postignuti rezultati** | Nagraditi učenike dobrom ocjenom ili pohvaliti za zalaganje u predstavljanju ove teme, osobito one koji će raditi istraživanje, oblikovanje plakata i prezentiranje kroz PPT za ostale učenike. |
| **Detaljan troškovnik** | Pokušat ćemo sve aktivnosti provesti s minimalnim sredstvima škole, a predavanje pokušati dobiti besplatno preko nakladničkih kuća čije udžbenike učenici koriste u nastavi. |

### **4.** Velike obljetnice velikih književnika: G. Flauberta i F. M. Dostojevskoga, uz 200. obljetnicu njihova rođenja (1821.)

|  |  |
| --- | --- |
| **Aktivnost** | **Izložbe o književnicima - Flaubertu i Dostojevskom**  |
| **Ciljevi aktivnosti** | Za svakog od ovih književnika knjižničarka će s učenicima izraditi i postaviti izložbe u predvorje škole, a učenici likovne grupe ove će godine oslikati portrete velikih književnika čije obljetnice obilježavamo tijekom školske godine (a izložba svih urađenih portreta književnika na kraju školske godine, svibanj-lipanj). |
| **Namjena aktivnosti** | Pojačati interes učenika za čitanje klasika svjetske i hrvatske književnosti. Osobitu pozornost posvetiti ovim književnicima čiji su naslovi na državnoj maturi iz hrvatskoga jezika. Namijenjeno svim učenicima škole, osobito 3. i 4. razredu. |
| **Nositelji aktivnosti** | Knjižničarka, profesorice hrvatskoga jezika i prof. likovne umjetnosti |
| **Način realizacije** | Obilježavanje ovih obljetnica obuhvatit će nekoliko aktivnosti: izložbu učeničkih plakata i ilustracija; čitanje ulomaka i čitavih romana ovih književnika, popularna predavanja za učenike, kviz znanja o ovim književnicima i druge aktivnosti. Akcija poticanja čitanja: Čitamo Dostojevskog, predstavljanje i čitanje više njegovih romana – prof. hrv. jezika i knjižničarka.Učenici pišu sastavke: Ema Bovary – to sam ja!, kako je sam Flaubert za sebe rekao.Učenici likovne grupe rade portrete Flauberta i Dostojevskog, kao i portrete glavnih likova Eme Bovary i Raskoljnikova. |
| **Vrijeme realizacije** | Studeni – prosinac 2021.  |
| **Način vrednovanja i postignuti rezultati** | Učenike koji rade na istraživanju, izradi plakata, letaka i prezentacija, nagraditi dobrom ocjenom za samostalne radove, javno ih pohvaliti i predstaviti njihove radove drugim učenicima škole. Napraviti fotodokumentaciju svih aktivnosti i radova za digitalnu publikaciju. |
| **Detaljan troškovnik** | Plakate i PPT izradit će učenici u suradnji s knjižničarkom i profesorima hrvatskoga jezika o vlastitom trošku škole. |

### **5. Dan međunarodnoga priznanja Republike Hrvatske, 15. siječnja 1992.**

|  |  |
| --- | --- |
| **Aktivnost** | **Domovina u slici i riječi, uz 30. obljetnicu međunarodnoga priznanja Republike Hrvatske**  |
| **Ciljevi aktivnosti** | Ovogodišnji Dan međunarodnoga priznanja RH, uz 30. obljetnicu, obilježit ćemo recitalom posvećenim DOMOVINI HRVATSKOJ, kao i plakatima koje priprema školska knjižničarka s učenicima ili učenici sami izrađuju svoje digitalne plakate. Potaknuti učenike u slobodnim aktivnostima i povijesnoj grupi na prikupljanje i proučavanje materijala o Domovinskom ratu; razvijati domoljublje, znati cijeniti žrtvu generacija prije nas; razvijati suživot i toleranciju prema drugim nacijama i kulturama. Učenici istražuju u stručnoj literaturi i u mrežnim izvorima, a u suradnji s HMDCDR-a. |
| **Namjena aktivnosti** | Ukazati na važnost dokumentacijskog materijala koji dokumentira i proučava Domovinski rat. Namijenjeno učenicima 4. razreda koji uče suvremenu povijest, kao i svim ostalim učenicima.  |
| **Nositelji aktivnosti** | knjižničarka, profesori povijesti i hrvatskoga jezika  |
| **Način realizacije** | Pripremiti izložbu Domovina u srcu, u predvorju škole, uz recital dramske skupine KAOS i domoljubne pjesme u izvođenju školskoga zbora. Iz fonda školske knjižnice učenicima predstaviti i izložiti bogatu zbirku knjiga o Domovinskom ratu i organizirati predavanje posvećeno Domovinskom ratu, u suradnji sa HMDCDR-a i dr. sc. Antom Nazorom. Učenici će predstaviti svoje istraživanje o Domovinskom ratu. |
| **Vrijeme realizacije** | 15. – 20. siječnja 2022.  |
| **Način vrednovanja i postignuti rezultati** | Učenici će biti pohvaljeni i nagrađeni dobrim ocjenama iz nastave povijesti ili hrvatskog jezika za svoje radove i prezentacije, a njihove radove iskoristit ćemo za izložbu u predvorju škole. Učenike koji su uključeni u istraživanje ove teme, koji pripremaju izložbu, nagraditi dobrom ocjenom i pohvaliti za njihov rad, kao i učenike školskog zbora. |
| **Detaljan troškovnik** | Plakate i recital posvećen DOMOVINI pripremit će učenici u suradnji s knjižničarkom i profesorima povijesti, hrvatskoga jezika i glazbene umjetnosti. Stručno predavanje pokušati dobiti besplatno za školu. |

### **6. Međunarodni dan materinskog jezika**

|  |  |
| --- | --- |
| **Aktivnost** | **Međunarodni dan materinskog jezika 2022.** posvećujemo književniku **PETRU HEKTOROVIĆU, uz 450. g. smrti** |
| **Ciljevi aktivnosti** | **Međunarodni dan materinskoga jezika – 21. veljače,** proglašen je odlukom UNESCO-a 1999. g., čime se pridaje važnost materinskom jeziku. Terminom materinji ili materinski jezik označavamo prvi jezik koji usvajamo u obiteljskom okruženju od najranije dobi. Važan je za formiranje, izražavanje, mišljenja i spoznavanje svijeta koji nas okružuje. Materinskim se jezikom poistovjećujemo sa svojom obitelji, on određuje pripadnost nekoj naciji, društvu i kulturi. Istražiti s učenicima povijest svoga materinskoga jezika, lokalnog govora i sl.  **Dan materinskog jezika**  21. veljače i Mjesec hrvatskoga jezika (21. 2.–17. 3.), posvetiti hrvatskom renesansnom pjesniku **PETRU HEKTOROVIĆU**, uz 450. g. smrti (13. 3. 1572.)  |
| **Namjena aktivnosti** | Ovu ćemo aktivnost prezentirati svim učenicima Škole, osobito učenicima 2. razreda koji obrađuju ovaj dio književnosti. Petar Hektorović autor djela Ribanje i ribarsko prigovaranje, putopisni spjev koji se smatra jednim od najizvornijih djela hrvatske renesansne književnosti. Učenici po uzoru na Hektorovića mogu napisati svoj kratki putopis, u stihu ili prozi. |
| **Nositelji aktivnosti** | Knjižničarka, profesori hrvatskog jezika i likovne umjetnosti |
| **Način realizacije** | Istraživanje u literaturi i mrežni izvori o Hektoroviću. Izložba o životu i književnom značaju P. Hektorovića. Učenici likovne grupe rade portret Petra Hektorovića za zajedničku izložbu u lipnju 2022. godine.Organizirati književni susret za učenike u školi ili susret s nekim poznatim jezikoslovcem, jer smo u Mjesecu hrvatskoga jezika. |
| **Vrijeme realizacije** | Veljača 2022.  |
| **Način vrednovanja i postignuti rezultati** | Učenike koji su uključeni u istraživanje ove teme, koji izrađuju digitalne plakate nagraditi dobrom ocjenom i pohvaliti za njihov rad. Primjena stečenoga znanja u nastavi, izvješća, komentari učenika o sadržaju koji su upoznali i istražili.  |
| **Detaljan troškovnik** | Sve aktivnosti provodimo vlastitim sredstvima škole, sudionici i akteri su učenici u suradnji s profesorima, što ne iziskuje neka veća sredstva (osim nabave crtaćeg papira za portrete i likovnog pribora), samo vrijeme, volju i kreativnost naših učenika. Sve ćemo radove fotografirati, oblikovati virtualnu izložbu u digitalnom alatu ISSUU ili Emaze. |

### **7. Mjesec hrvatskoga jezika (21. 2. – 17. 3.)**

|  |  |
| --- | --- |
| **Aktivnost** | **Sesvetska balada Vesne Parun - Izložba i istraživanje o pjesnikinji VESNI PARUN,** uz100. obljetnicu njezina rođenja   |
| **Ciljevi aktivnosti** | **VESNA PARUN** – 100 g. rođenja hrvatska književnice (10. 4. 1922.); velike hrvatske pjesnikinje. **Istraživanje učenika: Vesna Parun u Sesvetama,** u suradnji s Knjižnicom Sesvete i Muzejom Prigorja, jer je pjesnikinja Vesna Parun dio svoga života živjela i stvarala u Sesvetama. Veza pjesnikinje sa Sesvetama: u Sesvetama je tijekom Drugog svjetskog rata i poraća u općini radio pjesnikinjin otac, a obitelj je živjela u maloj dvorišnoj kućici na čijem se mjestu danas nalazi Knjižnica Sesvete. Pjesnikinja je odavde tijekom rata pješke odlazila do Zagreba i prenosila mlijeko i hranu, kako je zapisala u autobiografskoj prozi Noć za pakost: moj život u 40 vreća. U suradnji s likovnom grupom učenici će ilustrirati neke pjesme Vesne Parun u raznim tehnikama (akvareli, tuš, tempera, olovka i sl.), a ostali će učenici izraditi digitalne plakate u CANVI ili PIKTOCHARTU. |
| **Namjena aktivnosti** | Mjesec hrvatskoga jezika i Svjetski dan poezije posvećujemo pjesnikinji Vesni Parun. Istraživanje o pjesnikinji provode učenici 3. razreda, a sve aktivnosti namijenit ćemo i prezentirati svim učenicima škole. Svoje istraživanje predstaviti i na mrežnoj stranici škole, kao i u digitalnoj publikaciji u ISSUU. |
| **Nositelji aktivnosti** | Knjižničarka, profesorice hrvatskoga jezika i prof. likovne umjetnosti |
| **Način realizacije** | Provest ćemo istraživanje učenika u suradnji s Muzejom Prigorja Sesvete, koji čuva pjesnikinjine osobne stvari, slike, rukopise i sl. Recital posvećen Vesni Parun pripremit će učenici dramskog odgoja.Od ilustracija koje rade učenici likovne grupe i učenički digitalnih plakata o Vesni Parun, složit ćemo digitalnu publikaciju u ISSUU posvećenu Vesni Parun. Od fotografskog materijala koje dobijemo od Muzeja Prigorja i svih materijala koje oblikujemo, u školi ćemo prirediti izložbu uz 100. obljetnicu rođenja V. Parun.Izložbu postavljamo i u Knjižnici Sesvete, uz 15. Sesvetski pjesnički maraton, u suradnji s voditeljem Knjižnice Ivanom Babićem. |
| **Vrijeme realizacije** | Veljača - Ožujak 2022. |
| **Način vrednovanja i postignuti rezultati** | Nagraditi učenike dobrom ocjenom koji su angažirani u ovom projektu i istraživanju pojedinih segmenata ovoga projekta. Rezultat će biti bolje upoznavanje pjesnikinje i svoga mjesta koje će učenici sami istražiti i zatim predstaviti drugim učenicima u školi. |
| **Detaljan troškovnik** | Sve aktivnosti organizirati iz vlastitih sredstava škole. |

### **8. KNJIŽNA BOOKA 2022. u NSK**

|  |  |
| --- | --- |
| **Aktivnost** | **Izložba GODINA ČITANJA 2021. – oslikano portretima književnika, uz manifestaciju Knjižna BOOKA u NSK i Dan hrvatske knjige - 22. travnja 2022.** |
| **Ciljevi aktivnosti** | **Dan hrvatske knjige posvećujemo ljepoti hrvatskih rukopisnih knjiga**, jer smo bili u hrvatskoj Godini čitanja pa nećemo zaboraviti i taj period u razvoju hrvatske pisane riječi. Zato će naši učenici likovne grupe ilustrirati naslov GODINA ČITANJA 2021. kao inicijale u raznim tehnikama po svom izboru, s portretima književnika čije obljetnice ove godine obilježavamo. Radove izlažemo javno u NSK uz manifestaciju Knjižna BOOKA 2022. na kojoj sudjelujemo svake godine našom izložbom učeničkih likovnih radova. Dan hrvatske knjige 2022. posvetit ćemo i hrvatskom jezikoslovcu **LJUDEVITU GAJU**, središnjoj ličnosti ilirskog pokreta i hrvatskog narodnoga preporoda, uz 150. obljetnicu smrti (20. 4. 1872.)  |
| **Namjena aktivnosti** | Učenici će u ovom periodu posvetiti veću pozornost važnosti hrvatskoga jezika, jezikoslovnom i književnom radu na hrvatskom jeziku. Istražit ćemo rad Ljudevita Gaja i prirediti plakate za izložbu o njegovu radu i zaslugama za razvoj hrvatskoga jezika.Likovne radove koje će učenici uraditi tijekom godine, ilustracije i oslikavanje inicijala hrvatskih rukopisnih knjiga izlažemo u školi našim učenicima ali i javnosti - u NSK i Knjižnici Sesvete, a u svibnju 2022. uz manifestaciju SMUK u Narodnom sveučilištu Sesvete. |
| **Nositelji aktivnosti** | knjižničarka, profesori hrvatskog jezika i profesorica likovne umjetnosti Ina Jozić |
| **Način realizacije** | Pripremiti izložbu likovnih radova koje su učenici radili od rujna, tijekom školske godine, a knjižničarka priprema plakate s tekstovima o književnicima čije ćemo portrete ukomponirati u slova GODINA ČITANJA. Ovu izložbu tijekom travnja izlažemo u NSK, a zatim u Knjižnici Sesvete, uz 15. Sesvetski pjesnički maraton ili kao virtualnu izložbu (ako budu nepovoljna epidemiološka kretanja).O Ljudevitu Gaju priređujemo zasebnu izložbu i predstavljanje njegova rada i zasluga za hrvatski jezik našim učenicima.  |
| **Vrijeme realizacije** | Travanj 2022.  |
| **Način vrednovanja i postignuti rezultati** | Nagraditi sve učenike likovne grupe dobrom ocjenom za urađene radove. Najbolje učeničke radove predstavljamo i u NSK, Knjižnici Sesvete i Narodnom sveučilištu Sesvete. To je pokazatelj vrijednosti rada naših likovnjaka. |
| **Detaljan troškovnik** | Sve aktivnosti provodimo i ostvarujemo iz vlastitih sredstava škole.  |

### **9. Izložba posvećena PETRU PRERADOVIĆU**

|  |  |
| --- | --- |
| **Aktivnost** | **Izložba posvećena Petru Preradović uz 150. godina smrti**  |
| **Ciljevi aktivnosti** | Izložbu posvetiti pjesniku **Petru PRERADOVIĆU**, uz 150. godina smrti (18. 8. 1872.) koji je bio izrazito cijenjen pjesnik u svoje doba. Cijelo XIX. stoljeće, uz Ivana Mažuranića, Stanka Vraza i S. S. Kranjčevića, bio je središte hrvatskoga književnoga kanona. I danas se ubraja u najznačajnije pjesnike hrvatskog romantizma. Upoznati učenike s njegovim književnim radom i značajem koji je imao u hrvatskoj kulturi, osobito u kodifikaciji svoga materinskog hrvatskog jezika u pjesništvu. |
| **Namjena aktivnosti** | Pojačati interes učenika za bolje upoznavanje hrvatske kulturne baštine i osoba koje su za to zaslužne. Izložbu o P. Preradoviću predstavit ćemo učenicima škole, a osobito 2. razreda. U ovom ćemo mjesecu uz Dan grada Zagreba dodijeliti i nagrade učenicima za natječaj *Zagrebulje naših dana*, koji pokrećemo u prosincu 2021. uz Dane Augusta Šenoe.  |
| **Nositelji aktivnosti** | Knjižničarka i profesori hrvatskoga jezika |
| **Način realizacije** | Knjižničarka će s učenicima pripremiti izložbu o Petru Preradoviću, naglasiti njegovu domoljubnu poeziju i onu posvećenu hrvatskom jeziku. Učenici likovne grupe izradit će portret P. Preradovića, koji ćemo uz ostale portrete velikana hrvatske i europske kulture i književnosti, čije obljetnice obilježavamo ove godine, izložiti na zajedničkoj izložbi krajem svibnja 2022. Učenici će na nastavi hrvatskoga jezika izraditi PPT o Preradoviću ili digitalne plakate u CANVI ili PIKTOCHARTU posvećene pjesniku Petru Preradoviću; govorit će njegove stihove – recital u knjižnici. |
| **Vrijeme realizacije** | Svibanj 2022.  |
| **Način vrednovanja i postignuti rezultati** | Učenike koji rade na izradi plakata, letaka i prezentacije, nagraditi dobrom ocjenom za samostalne radove, javno ih pohvaliti i predstaviti njihove radove drugim učenicima škole i roditeljima.Napraviti fotodokumentaciju svih aktivnosti i radova za digitalnu publikaciju. |
| **Detaljan troškovnik** | Plakate i PPT izradit će učenici u suradnji s knjižničarkom i profesorima hrvatskoga jezika o vlastitom trošku škole.Za učenike u natječaju Zagrebulje naših dana pribaviti knjige od nakladnika (dar školi) s kojima dobro surađujemo godinama. |

### **10. Završetak GODINE ČITANJA i prikaz naših aktivnosti**

|  |  |
| --- | --- |
| **Aktivnost** | **Obilježavanje GODINE ČITANJA i** **GODINE MARKA MARULIĆA 2021.-2022.** |
| **Ciljevi aktivnosti** | Zajedničkom velikom izložbom u predvorju škole pokazati sve naše aktivnosti koje smo proveli uz ove dvije velike hrvatske GODINE. * Izložba portreta književnika čije smo obljetnice slavili ove godine, a radili su ih učenici likovne grupe
* Izložba ilustracija pjesama Vesne Parun, rad likovne grupe, u projektu Vesna Parun u Sesvetama
* Izložba oslikanih inicijala rukopisnih knjiga, rad učenika likovne grupe od rujna do prosinca 2021.
* Sve prezentacije posvećene čitanju i značajnim osobama i obljetnicama u ovoj školskoj godini
* Izložiti učeničke radove (likovne, literarne, ispisane digitalne plakate i dr.)
 |
| **Namjena aktivnosti** | Aktivnost je namijenjena svim učenicima škole da vide svo bogatstvo i raznolikost svoga rada u Godini čitanja i Godini Marka Marulića.Sav materijal snimiti, napraviti fotodokumentaciju, složiti u digitalnu publikaciju ISSUU, a neke dijelove našega rada predstaviti i u lokalnoj zajednici: u Knjižnici Sesvete, kao i u galeriji Narodnog sveučilišta Sesvete, uz prigodne dane: Sesvetski pjesnički maraton ili festival stvaralaštva mladih Sesveta – SMUK. |
| **Nositelji aktivnosti** | knjižničarka, profesori hrvatskog jezika i likovne umjetnosti |
| **Način realizacije** | Zajednička velika izložba u predvorju škole, uz Otvoreni dan škole, uz sudjelovanje učenika koji su radili na različitim segmentima radova koje predstavljamo na ovoj izložbi. |
| **Vrijeme realizacije** | Svibanj – lipanj 2022. |
| **Način vrednovanja i postignuti rezultati** | Učenike uključene u ove aktivnosti pohvaliti ili nagraditi dobrom ocjenom. Učenici predstavljaju svoje likovne, literarne i grafičke radove, izloške, PPT, povezuju književnost, likovnu umjetnost i ostala područja rada. Upoznati medije i portale u lokalnoj zajednici s našom izložbom, pripremiti materijale za objavu i sl. |
| **Detaljan troškovnik** | Izložbu pripremiti vlastitim sredstvima škole. Oblikovati sav potrebni materijal za jednu veliku izložbu, od letaka, pozivnica, plakata. |

Zagreb, rujan 2021. **Knjižničarka : Ruža Jozić, dipl. komp. i dipl. bibl.**